钦定古今图书集成/明伦汇编/闺媛典/第354卷 > 《美女篇》曹勋
## 钦定古今图书集成/明伦汇编/闺媛典/第354卷 > 《美女篇》曹勋

芙蓉开绿水，青松暎海棠。新晴沐膏雨，艳色明朝阳。
绰约彼姝子，转盼流辉光。被服妖且妍，细浥蔷薇香。
下有合欢带，绣作双鸳鸯。上有双同心，结作明月珰。
珠环垂两耳，翠凤翘钗梁。琼钩约双袖，提笼学采桑。
采桑城南隅，五马停路傍。调笑不一顾，但见桑条长。
归来候蚕眠，静坐调笙簧。结发事夫婿，谁羡东家王。